O‘smirlar Olimpiadasining 4-kuniga kelib O‘zbekiston ilk oltin medalini qo‘lga kiritdi

Argentina poytaxti Buenos-Ayres shahrida III yozgi Olimpiya o‘yinlari davom etmoqda. Musobaqaning to‘rtinchi kuniga kelib O‘zbekiston terma jamoasi sportchisi dastlabki oltin medalni qo‘lga kiritdi.
Milliy olimpiya qo‘mitasidan ma'lum qilishlaricha, dzyudo bo‘yicha miks bahslarida O‘zbekiston vakili Jayhunbek Nazarov Xorvatiya, Belorus, Italiya, Meksika, Venesuela va Xitoy Taypeyi vakillari bilan bitta jamoada harakat qildi. «Beijing» jamoasi nomidan ishtirok etgan dzyudochilar finalgacha yetib borishdi va g‘alaba qozonishdi. Shu tariqa ushbu mamlakat sportchilari oltin medalga sazovor bo‘ldilar.
Nazarov finalda ispaniyalik Xaviyer Penani mag‘lub etdi. U yakkalik bahslarida chorak finalda aynan unga imkoniyatni boy bergandi. Demak, Jayhunbek miks bahslarida o‘ziga xos revansh oldi.
Ma'lumot uchun, bungacha O‘zbekiston terma jamoasi safida Ulug‘bek Rashitov (taekvondo, kumush) va Nilufar Yermagambetova (dzyudo, bronza) shohsupaga ko‘tarilgan edi.